«Ο πόλεμος μέσα από την Τέχνη»

 « Η τέχνη δεν είναι αυτό που βλέπεις,

 αλλά αυτό που κάνεις τους άλλους να δουν. »

 Edgar Degas (1834-1917)

 Γάλλος Ζωγράφος και Γλύπτης

 Η επιλογή του Θέματος, «Ο πόλεμος μέσα από την τέχνη» ήταν απόρροια ορισμένων ερωτημάτων. Για παράδειγμα γνωρίζουμε ότι οι Αρχαίοι Πολεμιστές στην Ελλάδα φορούσαν πανοπλίες, όμως σε αρκετά ανάγλυφα εικονίζονται πως πολεμούν γυμνοί. Γιατί όμως συμβαίνει αυτό; Γιατί ο καλλιτέχνης λειτούργησε με αυτόν τον τρόπο; Αυτό ήταν το πρώτο ερώτημα που προέκυψε, ένα δεύτερο ήταν εάν ο πόλεμος εικονίζεται σαν κάτι καλό ή κακό και ένα τρίτο ερώτημα ήταν αν τα έργα αντιπροσωπεύουν την πραγματικότητα ή εκφράζουν τον καλλιτέχνη.

 Επίσης κριτήρια επιλογής του θέματος ήταν και τα ακόλουθα:

 Aπό το Δημοτικό σχολείο έως και το Λύκειο οι μαθητές συναντούν πάρα πολλές εικόνες έργων τέχνης που απεικονίζουν μάχες, επαναστάσεις, πολεμικές σκηνές και κυρίως τις συναντούν στα σχολικά βιβλία της Ιστορίας. Πόσοι δάσκαλοι προσπέρασαν την εικόνα-έργο δίχως να την αναλύσουν και πόσοι συζήτησαν γι΄ αυτήν και τον καλλιτέχνη; Την απάντηση έδωσαν οι ίδιοι οι μαθητές μέσα από την έρευνα όταν π.χ έφτασαν μπροστά στο έργο του Ντελακρουά «η σφαγή της Χίου», ή στο έργο του Πικάσο «Guernica».

 Οι μαθητές «ταξίδεψαν» στην Ελληνική Μυθολογία, στην Επανάσταση του 1821, στους Παγκόσμιους πολέμους, στον Εμφύλιο της Ισπανίας και στην Guernica του Picasso, στη Μεταπολίτευση και στη λογοκρισία και όχι μόνο.

Εξάλλου ο πόλεμος από μόνος του είναι «τέχνη» και μπορούμε να πούμε πως εδώ και χιλιάδες χρόνια οι τέχνες όπως η ζωγραφική, η γλυπτική, το θέατρο, η μουσική, ο χορός, όπως και η λογοτεχνία, εκφράζουν στοιχεία πολέμου και αυτό παρατηρήθηκε μέσα από το υποθέμα κάθε ομάδας. Έκαναν ένα «ταξίδι» σε τόσους ιστορικούς σταθμούς στην Ιστορία της Τέχνης. Οι ομάδες μαθητών προσέγγισαν επιστημονικά αντικείμενα όπως: Λογοτεχνία, Ζωγραφική, Φωτογραφία, Κινηματογράφο, Μουσική και Χορό. Αυτό είχε ως αποτέλεσμα να αρχίσουν να αντιλαμβάνονται καλύτερα τα έργα τέχνης και να είναι σε θέση να αναλύουν τον ίδιο τον καλλιτέχνη.

 Σκοπός αυτής της ερευνητικής εργασίας ήταν να μάθουν οι μαθητές το κατά πόσο ένας πόλεμος, μία επανάσταση ,επιδρά στις τέχνες και στους καλλιτέχνες. Τελικά ο στόχος επετεύχθη και τα μαθησιακά οφέλη που εισέπραξαν ήταν αρκετά. Για παράδειγμα, κάποιοι μαθητές αναδόμησαν την σχέση τους με τις Τέχνες, και κάποιοι την ανακάλυψαν. Διεύρυναν την αντίληψή τους για την τέχνη της ζωγραφικής και είδαν με τα μάτια του καλλιτέχνη. Αντιλαμβάνονται καλύτερα τα έργα τέχνης.

Ανέπτυξαν κριτική σκέψη και ικανότητες διερεύνησης. Και τέλος άρχισαν να αντιλαμβάνονται τη μέγιστη αξία της συλλογικότητας και της συνεργασίας.

 «Μπήκαν» στα έργα και έζησαν πολέμους, επαναστάσεις μέσα από το σχέδιο, το χρώμα, την εικόνα, τη μουσική τον κινηματογράφο, το χορό και τη λογοτεχνία. Το αποτέλεσμα της εργασίας είναι ικανοποιητικό, αξιοπρεπές. Ο κόπος απέφερε καρπούς! Προσπάθησαν, έμαθαν, απέκτησαν εμπειρία, προβληματίστηκαν και σίγουρα αυτή η ερευνητική εργασία θα τους εξελίξει προς το καλύτερο.

 Και μην ξεχνάμε κάτι σημαντικό, το ταξίδι έχει σημασία και όχι ο προορισμός!

 Η καθηγήτρια

 Αραπάκου Θεοδώρα